钦定古今图书集成/明伦汇编/氏族典/第209卷 > 曹邦辅
## 钦定古今图书集成/明伦汇编/氏族典/第209卷 > 曹邦辅

按《明外史曹邦辅传》：“邦辅，字子忠，定陶人。嘉靖十一
年进士，历知元城、南和，以廉干称。擢御史，巡视河东
盐政，巡按陕西。出为湖广副使，擢山西右参政，迁浙
江按察使，拜右佥都御史，巡抚应天。倭犯南京，为官
军所迫，奔浒墅。副总兵俞大猷、副使任环数邀击之，
而馀贼已进据陶宅，邦辅督副使王崇古围之，佥事”
董邦政、把总娄宇协剿。贼走太湖，追及之，尽歼其众。
侍郎赵文华欲攘其功，邦辅捷书先奏。文华大恨，与
浙江巡按胡宗宪会邦辅师攻陶宅，贼诸营皆溃。贼
退，邦辅进攻之，复败，坐夺俸。文华奏“邦辅避难击易，
致后师期。”总督杨宜亦奏邦辅故违节制。给事中夏
栻、孙濬争之，得无罪。文华还京，奏馀贼且尽，而巡按
御史周如斗又奏失事状。文华因言“贼易灭，督抚非
人致败。”乃逮系邦辅，谪戍朔州。隆庆元年，杨溥为吏
部，起邦辅左副都御史，协理院事。进兵部右侍郎，理
戎政。寻以左侍郎兼右佥都御史，总督蓟、辽、保定军
务。以给事中张卤言，召为右都御史，掌南院事。帝以
京营事重，更协理为阅视，遂以左都御史召还任之。
转南京户部尚书。累乞骸骨，不听。万历元年给由赴
阙。复以病求去，遂致仕。居三年卒。赠太子少保。邦辅
廉峻，历官四十年，家无馀赀。